ഗൂഗിൾ ക്രോം ബ്രൌസറിൽ പരസ്യങ്ങൾ ബ്ലോക്ക് ചെയ്യാനൊരുങ്ങി ഗൂഗിൾ . ഫെബ്രുവരി 15 മുതലാണ് പരസ്യ നിയന്ത്രണം നിലവിൽ വരിക . ഗൂഗിൾ അംഗമായ കോഅലിഷൻ ഫോർ ബെറ്റർ ആഡ്സ് ( Coalition for Better Ads ) കൂട്ടായ്മ അനുശാസിക്കുന്ന പരസ്യ മാനദണ്ഡങ്ങൾ അനുസരിച്ചാണ് ക്രോം ബ്രൌസറിൽ സംവിധാനം അവതരിപ്പിക്കുന്നത് . മാനദണ്ഡങ്ങൾ പാലിക്കാത്ത പരസ്യങ്ങളെ വിലക്കുമെങ്കിലും നിങ്ങളെ നിരീക്ഷിക്കുന്നതിൽ ( tracking ) നിന്നും ഗൂഗിൾ ക്രോം പരസ്യങ്ങളെ വിലക്കില്ല . അതേസമയം , ഗൂഗിൾ എല്ലാ പരസ്യങ്ങളേയും തടയില്ലെന്നാണ് റിപ്പോർട്ട് . പകരം അസ്വസ്ഥത സൃഷ്ടിക്കുന്നതും അനാവശ്യമായി കടന്നുവരുന്നതുമായ പരസ്യങ്ങൾക്കാണ് ഗൂഗിൾ ക്രോമിൽ വിലക്കുണ്ടാവുക . വെബ്സൈറ്റുകളിൽ ഒരു പരസ്യം മാത്രമാണെങ്കിൽ പോലും മാനദണ്ഡങ്ങൾ പാലിക്കാത്തവയാണെങ്കിൽ അത് നീക്കം ചെയ്യപ്പെടുമെന്നാണ് സൂചന . വെബ് സൈറ്റിൻറെ വലിയൊരു ഭാഗം മറയ്ക്കുന്ന പരസ്യങ്ങൾ , പോപ്പ് അപ്പ് പരസ്യങ്ങൾ , നിശ്ചിത സമയപരിധിവരെ വെബ്സൈറ്റ് ഉള്ളടകത്തെ മറയ്ക്കുന്ന വലിയ പരസ്യങ്ങൾ , താനെ പ്ലേ ആവുന്ന വീഡിയോ പരസ്യങ്ങൾ എന്നിവ ബെറ്റർ ആഡ്സ് മാനദണ്ഡഘങ്ങളനുസരിച്ച് അനുവദിക്കുന്നതല്ല .